Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: A 26/1997. (IV. 25.) AB határozat az önkormányzati rendeletalkotás lényeges követelményeként fogalmazta meg,
Paragraph Index: 266

A 26/1997. (IV. 25.) AB határozat az önkormányzati rendeletalkotás lényeges követelményeként fogalmazta meg, hogy a közszolgáltatás díja az átalány jellegtől a ténylegesen ellátott szolgáltatás értékéhez közelítsen. A szentendrei önkormányzat rendelete azzal, hogy az üdülőtulajdonosokat terhelő szemétszállítási díj mértékét éves szinten egységesen oly módon határozza meg, hogy attól eltérést, az éves díjhoz viszonyítottan kedvezmények, mentességek igénybevételét — melyek azt biztosítanák, hogy az üdülőtulajdonosok az általuk ténylegesen igénybe vett szolgáltatáshoz igazodó díjat fizessenek — nem teszi lehetővé, egyes üdülőtulajdonosokat a többiekhez képes előnyhöz juttat, míg másokat hátrányos helyzetbe hoz. Ez — figyelemmel az állandó lakosokra meghatározott díjtételekre — megállapítható az üdülőtulajdonosok és az állandó lakosok relációjában is. A szentendrei önkormányzat rendelete ezzel sérti az Alkotmány 70/A. § (1) bekezdésében megfogalmazott diszkrimináció tilalmának elvét, mert a ténylegesen igénybe vett egységnyi szolgáltatásért a díjfizetésre kötelezetteket — indokolatlanul — különböző mértékű díj fizetésére kötelezi. Az országgyűlési biztos ajánlásban hívta fel Szentendre Város Önkormányzatát arra, hogy a 45/1995. (XII. 14.) Önk. sz. rendeletét úgy módosítsa, hogy a díjfizetésre kötelezettek közötti diszkrimináció megszűnjön, és lehetővé váljon a ténylegesen igénybe vett szemétszállítási szolgáltatáshoz igazodó díjfizetés. A rendelet módosítása a megfelelő módon megtörtént, így az országgyűlési biztos az ügyet lezárta. OBH 3129/1996. A panaszos munkanélküli jövedelempótló támogatást igényelt a jászkarajenői önkormányzattól, de kérelmét elutasították azzal az indokkal, hogy jövedelmét alkalmi munkából ki tudná egészíteni. Az országgyűlési biztos általános helyettese a jogbiztonság sérelmének gyanúja miatt vizsgálatot indított. A panaszos munkanélküli segélyének megszűnése után, 1994 októberében, munkanélküli jövedelempótló támogatást igényelt az önkormányzattól. A jogszabályban előírt feltételeknek megfelelt, a család egy főre jutó jövedelme a kérelem benyújtásakor 4100 Ft volt. A kérelmet a képviselő-testület határozatával elutasította azzal az indokkal, hogy a kérelmező alkalmi munkákkal kiegészíthetné jövedelmét. A panaszos a határozatot nem támadta meg bíróság előtt. 1996. február 26-án újból benyújtotta kérelmét. Ekkor közölték vele, hogy a támogatásra nincs esélye. Az országgyűlési biztos megkeresésére a polgármester közölte, hogy a panaszos második kérelmére, időközben az 1996. III. 1-jén kelt határozattal, megkapta a munkanélküli jövedelempótló támogatást. A képviselő-testület azáltal, hogy a határozatában a jogszabályban nem rögzített indokkal utasította el a kérelmet, a jogbiztonság elvét sértette meg. Tekintettel arra, hogy a képviselő-testület a második kérelemnek helyt adott, és megállapította a munkanélküli jövedelempótló támogatást, és az alkotmányos visszásságot saját hatáskörben orvosolta, az országgyűlési biztos általános helyettese az ajánlástól eltekintett. OBH 3141/1996. A panaszos beadványában kifogásolta, hogy a Tüzeléstechnikai Vállalat kérése ellenére nem megfelelő módon ellenőrizte egy bt. által elvégzett kéményépítési munkát. Az országgyűlési biztos általános helyettese a jogbiztonság sérelmének gyanúja miatt indított vizsgálatot, és megállapította, hogy a Fővárosi Közgyűlés még nem alkotott rendeletet a kéményseprő-ipari közszolgáltatás helyi igénybevételének szabályozásáról. Az 1995. évi XLII. tv. értelmében a Fővárosi Közgyűlésnek rendeletet kellett volna alkotnia a kéményseprő-ipari közszolgáltatás helyi igénybevételének szabályozásáról. E törvény

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes